google/wiki40b huggingface dataset:
Hans Asperger

Bakgrunn

Hans Asperger ble født i Wien og vokste opp på en bondegård som ikke lå langt fra byen.  Han hadde to yngre brødre. Asperger hadde vanskelig for å knytte vennskap og ble ansett å være et ensomt og distansert barn. Han hadde talent for språk og intresserte seg særlig for den østerrikske dikteren Franz Grillparzer, hvis poesi han fremførte flere ganger for sine uintresserte klassekamrater. Han likte å sitere seg selv og å omtale seg selv i tredje person.

Utdannelse

Asperger studerte medisin i Wien. Etter at han tok doktorgraden i 1931 arbeidet han som assistent ved barneklinikken ved Universität Wien.

Karriere

Fra 1932 ledet han den medisinpedagogiske avdelingen ved klinikken. Han ble professor i pediatri i 1962.
I 1944 offentliggjorde Asperger den første beskrivelsen av Aspergers syndrom. Han kalte selv utviklingsforstyrrelsen for «autistische Psychopathie». Tilstandens symptomer forekom ham å ligne på autisme. Leo Kanners arbeider om autisme synes Asperger imidlertid antagelig ikke å ha kjent til. Aspergers første artikkel inneholdt beskrivelser av fire barn, Fritz, Harro, Ernst og Hellmuth, som hadde til felles en mangel på empati, manglende evne til å knytte vennskapsbånd, forstyrrelser i blikkontakt, gestikk, mimikk og språkbruk, intensiv beskjeftigelse med et interesseområde og motoriske forstyrrelser. Asperger kalte barna «kleine Professoren» («små professorer»), ettersom de hadde store og detaljerte kunnskaper om sine interesseområder.

Barneeutanasi

Nyere undersøkelser har sådd tvil om Asperger virkelig var motstander av Hitler-regimets medisinske og sosiologiske ideologi, slik som han ofte er blitt portrettert i bøker og fagartikler. I en studie fra 2013/2014 påviste historikeren Herwig Czech at Asperger deltok i nazistenes barneeutanasi-program, noe det ble funnet ytterligere belegg for i 2018.
Unterhaltungssoftware Selbstkontrolle

Unterhaltungssoftware Selbstkontrolle (tysk: Voluntary Monitoring Organisation of Entertainment Software), eller USK, er en organisasjon som setter aldersgrenser på programvare i Tyskland.
Matthew Tindal

Liv og virke

Matthew Tindal studerte rettsvitenskap ved Lincoln College, University of Oxford, fra rundt 1673 til han ble uteksaminert i 1685. Samme år konverterte han til katolisismen og vant med det den katolske kong Jakob II av Englands gunst og en årspensjon. Etter den ærerike revolusjon i 1688, som førte til at den protestantiske kong Vilhelm III av England kom på tronen, konverterte Tindal tilbake til den anglikanske kirka; han var da blitt overbevist om «papismens absurditet». Han startet nå å utbre et deistisk tankegods.  
I 1697 skrev han et forsvar for toleranse og individets frihet, men ville ikke strekke det så langt at retten gjaldt for ateister. I boka Rights of the Christian Church asserted against Romish and all other Priests who Claim an Independent Power over It (1706) betrakter Tindal Bibelen som et naturreligiøst dokument og framholder at staten har overherredømme over kirka. De geistlige gikk til frontalangrep på både boka og forfatterens karakter, og det gikk så langt at Underhuset i 1710 vedtok offentlig brenning av boka. 
Hovedverket, Christianity as old as the creation, or the Gospel a republication of the religion of nature (1730), gav han ut anonymt, og unngikk med det å bli forfulgt. Boka ble trykt i fire opplag og fikk stor oppmerksomhet over hele Europa. Også denne gang møtte presteskapet boka med stor uvilje, og anklaget Tindal for å undergrave religionen. Tindal svarte med et opprop der han oppfordret Londons befolkning om å bruke sin egen fornuft i religiøse spørsmål. Han skrev et manuskript med tilsvar til rundt 150 av sine kritikere, men døde før det ble publisert. Biskopen av London sørget for å få manuskriptet destruert, og forhindret med det en utgivelse.
Narni

Narni er en italiensk by i provinsen Terni i Umbria. Byen har het opprinnelig Nequinum, av romerne ble den kalt Narnia. Den har 20 236 innbyggere (pr 2005).
Stedet var bebodd allerede meget tidlig i oldtiden. Byen Nequinum omtales noen århundrer fkr som bosatt av oskere og umbrere. Den ble innlemmet i romernes land omkring 300-tallet og navnet forandret til Narnia. Etter romerrikets tid ble den en del av langobardenes rike.
Yaoguai Mingdan

Handling

Feng Xi er en helt vanlig tenåring og veldig forelsket i skolens mest populære jente, Sujiu. Til tross for at alle guttene er etter henne, overhører tilfeldigvis Sujiu Feng Xis kjærlighetserklæring og bestemmer seg for å gi ham en sjanse. Men Sujiu er ikke en hvilken som helst jente. 
Mystiske og uforklarlige dødsfall hender oftere og oftere, og alle ofrene er menn.
For å forstå hva som egentlig foregår i livet hans må Feng Xi gå tilbake i tid og studere historien mellom mennesker og monstre. Det var flere grusomme kriger mellom dem i fortiden og selv mange år etter at det ble fred er det fremdeles enkelte monstre som ønsker å skape kaos i menneskenes verden.
En mystisk og tiltrekkende fristerinne ved navn Hehuan prøver å lure Feng Xi inn i leiligheten sin. Før han vet det er han fanget mellom to mektige kvinner og må beskytte seg selv og verden for å bevare freden.
Holt (Kongsvinger)

Holt er en bydel i Kongsvinger, sentralt beliggende i sydøst, omlag fem minutters gange fra jernbanestasjonen, og består i dag av småhusbebyggelse. Fra gammelt av har gården Holt ligget her. Fra ca. 1875 til det brant ned i 1977 besto hovedtunet av en meget staselig hovedbygning, en over 30m lang låve, vognskjul og kårbolig. I flukt med kårboligen og vognskjulet mot hver ende av låven var to stabbur.  Sammen utgjorde bygningene et klassisk gårdstun. Midt på tunet sto flere store lindetrær i en gressbevokst 'øy'. På framsiden av hovedbygningen lå en opparbeidet park, her vokste flere edle tresorter, bl.a. et stort gammelt lerketre. Fram til nedre del av eiendommen ble fraskilt til veiformål var det en åpen bekk gjennom parken, denne rant ut i en dam med ender og svaner.
William Helvik

Komponist

Mr. Bighead (Hard Luck Blues Band: To The Bone/ West Side Records, 1991)
It's Too Late (Hard Luck Blues Band: To The Bone, West Side Records, 1991)
Sjømann (Reinsnos: Ein Nye Sjans: Børsen Plateselskap, 1998)
Heia Viking ( Store Stå: Heia Viking: Kipper's Records, 1996)
Maen I Svart ( Store Stå, Heia Viking: Kippers Records, 1996)
Kem Komme Nå ( Rub A Dubs/ Kjartan Osmundsen: WAP, 2000)

Tekstforfatter

Ledaalsmarkå (Store Stå, Heia Viking, Kippers Records, 1996)
Syrtis Major Planum

Syrtis Major Planum er en «mørk flekk» (en albedoformasjon) beliggende i grensen mellom det nordlige lavlandet og det sørlige høylandet på Mars. Med basis i data fra Mars Global Surveyor ble det oppdaget at den var en lav skjoldvulkan, men var tidligere antatt å være en slette og ble da kjent som Syrtis Major Planitia. Den mørke fargen kommer fra de basalte vulkansteinene i regionen og den relative mangelen på støv.
What Comes After

What Comes After er et musikkalbum med Terje Rypdal, utgitt i 1973.
Demokratska partija socijalista Crne Gore

Demokratska partija socijalista Crne Gore (forkortet DPS) – Montenegros demokratiske sosialistiske parti, er arvtakerpartiet etter Montenegros kommunistparti, og løsrev seg fra det serbiskdominerte partiet i 1993. Partiet er demokratisk og sosialdemokratisk, og har vunnet parlamentsvalgene i Montenegro i 2001, 2002 og 2006, samt presidentvalgene i 2003 og 2008.
Partiet ledes av statsminister Milo Đukanović, og inngikk i valget 10. september 2006 i den seirende valgkoalisjonen Koalitsija za Evropsku Crnu Goru (DLECG) – Koalisjonen for et europeisk Montenegro.
Pasquale Marino

Spillerkarriere

Han begynte sin karriere som fotballspiller for Marsala i sin egen hjemby. Marino kom aldri høyere i seriespill enn til Serie C1, og avsluttet karrieren som spiller for laget han nå trener, Catania, i 1996/1997.

Trenerkarriere

Marino begynte i 1997/1998 som trener for Milazzo i Serie D og vant nesten serien i sitt første år, laget kom på sølvplass. Gjennombruddet fikk han med Paternò, som han trenet opp fra Serie D til Serie C1. Etter dette gikk han over til Foggia i Serie C2, som han ledet til Serie C1. Han debuterte i Serie B med Arezzo i 2004/2005 da han overtok etter Mario Somma. Halvveis i sesongen ble han avskjediget og byttet ut med Marco Tardelli, men ble deretter kalt tilbake og ledet laget til de endte på en fjortendeplass.
Fra 2005 trener han Catania, og i sin første sesong for rossoblu brakte Marino laget tilbake til Serie A etter mer enn 20 år. Som trener hadde han sin første kamp borte mot Cagliari Calcio 10. september 2006, en kamp som endte med seier for Catania.
Pasquale Marino sees som en av de mest interessante unge italienske fotballmanagerne, hans offensive 3-4-3- (eller 4-3-3-) -formasjon, som minner om Zdenek Zemans, er godt kjent.
Sem (Nøtterøy)

Sem er et område like sørøst for Borgheim på Nøtterøy i Færder kommune. Nord og øst for Sem ligger Gipø og Hjemseng, og i sørøst ligger Bergan. Semsveien, som utgjør fylkesvei 420, er hovedveien gjennom Sem.
Den europeiske utenrikstjeneste

Organisasjon

Tjenesten er unik i sitt slag, da den ikke er en EU-institusjon i begrepets juridiske betydning, men likevel opptrer som et selvstendig organ innen unionens institusjonelle sfære. 
Utenrikstjenesten samler brorparten av det som før Lisboatraktatens ikrafttredelse den 1. desember 2009 var henholdsvis Europakommisjonens og Ministerrådets utenriksrelaterte kompetanser. Formålet med denne endring er at unionens utenrikspolitikk skal kunne gestaltes på en helhetlig måte, uten å begrenses av det faktum at EU-systemets kompetanser på utenriksområdet forblir under både overnasjonal og mellomstatlig kontroll. 
Utenrikstjenesten skal fungere som et samlende organ for det som tradisjonelt er blitt kalt den felles utenriks- og sikkerhetspolitikk, og skal drifte EUs diplomatiske delegasjoner jorden rundt. Enstemmighet fortsetter å være et krav i Ministerrådet når utenrikspolitikk er på dagsordenen, men Den høye representant og utenrikstjenestens sentrale ledelse vil drifte sitt organ aktivt.
Kristian Haugers orkester

Kristian Haugers orkester var et orkester som spilte jazzmusikk og lettere musikk. Orkesteret var  ledet av Kristian Hauger. Han hadde med seg Haakon Buntz, Kristian Sletmo, Thorleif Østereng,   tp, Trygve Fjelddalen, tb, Egil Langbrecke, klarinett, altsaksofon, vokalist, Alf Malm, altsaksofon, Harald Barwin, tenorsaksofon, Øivind Bergh, vokalist, Arild Andresen, piano, Frithjof Svendsen, gitar Bjarne Daffinrud, kontrabass, Rolf Birkedal, trommer.
Kristian Haugers orkester sto for musikken da Sølvi Wang, fem år gammel, debuterte som radioartist på midten av 30-tallet på en radiosending fra Hotell Continental i Oslo.
Orkesteret spilte på debutplaten til Nora Brockstedt 21. februar 1945 da hun sammen med Oddvar Sanne, som Harmony Duo sang inn «Kanskje engang tilbake den kommer» / «Enn en gang skal fuglene synge». (Telefunken T-8340).
Nasjonalbiblioteket har et opptak fra 17. mars 1936 hvor orkesteret spiller Mr. Rythm Man av Glifford/Watts/Grady, et opptak fra  Herman Records, HJCD 9001, P & C 2001. Gjengitt med tillatelse fra Sonor as og TONO.
Judo under samveldelekene 2002

Judo under de britiske samveldeleker 2002. Judo var en av flere sporter under de syttende samveldelekene som ble arrangert i Manchester i England i perioden 25. juli til 4. august 2002. Det var andre gangen som judo var med på programmet i Samveldelekene. I lekene i 2002 ble det konkurrert i fjorten øvelser, sju vektklasser for menn og sju vektklasser for kvinner. Alle tapende semifinalister fikk bronsemedaljer. England ble beste nasjon med åtte gullmedaljer foran Canada og Australia med to hver.
Georgetown (Ascension)

Georgetown er den største byen på øya Ascension i den britiske øygruppen Saint Helena. Byen ligger på øyas vestre del ved Clarence Bay nedenfor høyden Cross Hill og har ca. 500 innbyggere. På høyden står det rester av et gammelt fort som ble brukt så sent som under andre verdenskrig. På andre siden av byen finnes det ytterligere et fort som idag er et museum.

Historie

Byen ble grunnlagt rundt 1815 og ble oppkalt etter dagen for den første ilandstigningen Kristi himmelfartsdag (engelsk "Ascensionday").
Norgesmesterskapet i fotofikling

Norgesmesterskapet i fotofikling ble arrangert første gang i 2006. NRK introduserte i februar dette året en årlig åpen konkurranse via sin internettside  Alltid Moro der internettbrukere ble oppfordret til å fikle, det vil si digitalt fotomanipulere, forhåndsbestemte bilder.
De fire ukentlige kvalifiseringsrundene foregikk slik at et nytt originalbilde for hver uke ble lagt ut på nettsiden og det ble gitt en ukes tidsfrist. Deretter valgte en jury, bestående av kunsthistoriker Tommy Sørbø, billedkunstner Rolf Groven og humorist / programleder Rune Gokstad, ut to finalister fra hver omgang til å gå videre til finalen 11. mars.
Etter de fire omgangene var de åtte finalisten, pluss to ekstra finalister, valgt ut og klare for den store finalerunden på Henie-Onstad Kunstsenter på Høvikodden utenfor Oslo.
Deltakerne fikk på et gitt tidspunkt se det bilde, det samme for alle, de skulle manipulere.
En halv time deretter plasserte deltakerne seg ved hver sin datamaskin med tilgang til Internett under kontinuerlig overvåkning fra juryen og publikum, og med en tidsbegrensning på 2 ganger 45 minutter (pluss et kvarters pause) var konkurransens praktiske del i gang.
Det hele ble vist underveis på NRKs nettside. Programleder var Petter Nome.
1.-plass med Norgesmester tittel gikk til Robert E. Haraldsen med bildet "Welcome, Mr. M!".
2.-plass gikk til Mats Bentzen med bildet "Sort/hvit verden"
3.-plass fikk Christian Mørdre med bildet "Tore Strømøy sliter med dalende seertall".
Vinneren fikk i premie Canon fotoutstyr og Adobe programvare for bildebehandling.
2.- og 3.-plasseringene ble beæret med Adobe programvare for bildebehandling.
Madam

Madam (fra fransk madame, på norsk: «min frue») er en tiltaleform for en gift kvinne, særlig av borgerskapet og den lavere embedsstand, omtrent tilsvarende fru(e).
På engelsk ble madam [mædəm] tidligere brukt som tiltaleord overfor kvinner av høy rang, men brukes nå stort sett i den sammendratte formen ma’am og på samme måte som sir.
Orange (Vaucluse)

Verdensarvsted

Det romerske teateret i Orange og Triumfbuen i Orange ble i 1981 oppført på UNESCOs verdensarvliste som ett objekt.
Nationalkomitee Freies Deutschland

Nationalkomitee Freies Deutschland (norsk: Nasjonalkomiteen for det frie Tyskland, forkortet NKFD) var en tysk antinazistisk organisasjon som opererte i Sovjetunionen under andre verdenskrig. Organisasjonen som ble stiftet i juli 1943, var en sammenslutning av kommunistiske tyske emigranter og tyske soldater og offiserer som var krigsfanger. NKFD var i stor grad opptatt av agitasjonsarbeid ved fronten for å overbevise tyske soldater om å kapitulere.
Arthur Limpus

Karrière

Han ble kaptein i Royal Navy den 31. desember 1896, og ble kommandant på krysseren HMS Gibraltar i mars 1901, marinens medlem av Ordnance Committee i juli 1905 og kommandant for slagskipet HMS Albion  i oktober 1907.Han ble admiral den 23. januar 1909, og Admiral Superintendent av Malta Dockyard i september 1914 under første verdenskrig. Han ble forfremmet til viseadmiral den 14. september 1914 og til admiral den 30. januar 1918.
Grünerløkka–Torshov-linjen

Historikk

Grünerløkka-Torshov-linjen ble opprinnelig drevet av Kristiania Sporveisselskab (Grønntrikken). Den hadde som grunnlag en ensporet hestesporvei som ble åpnet fra Stortorvet til Grünerløkka i 1876, denne ble forlenget til  Thorvald Meyers gate 49 den 18. mars 1878 hvor det var stall til 50 hester, smie og vognhall. Linjen ble forlenget videre til Beyerbrua i 1879. Fra 1880 gikk det sporvogner mellom Vestbanen og Grünerløkka. Etter hvert ble nå sporveisnettet utstyrt med dobbeltspor.
Linjen ble omstilt til elektrisk drift og forlenget til Torshov 29. september 1899, blant annet på grunn av konkurranse fra Christiania Elektriske Sporvei (Blåtrikken) som hadde drevet elektrisk sporvei på Briskebylinjen siden 1894. Trikken kjørte nå ikke lenger til Beyerbrua, traséen gikk gjennom Sannergata og nordover Toftes gate og Vogts gate til Torshovgata hvor det ble bygget en ny trikkestall. 2. oktober 1901 ble linjen forlenget til Sandaker og 28. november 1902 til Grefsen stasjon. Sidelinjen til Sagene kirke ble åpnet 28. desember 1914, en gren av denne (Korsvollinjen) til Bjølsen i 1924.
25. september 1934 ble Kjelsåsbanen mellom Storo og Kjelsås tatt i bruk. 16. juli 1947 ble sporet til Toftes gate flyttet fra Sannergata til Schleppegrells gate.
Fra 1918 til 1967 ble strekningen mellom Vippetangen og Sandaker også brukt til korntransport.
Kommisjonen for Det indiske hav

Kommisjonen for Det indiske hav (fransk: Commission de l'océan Indien (COI)) er en flernasjonal organisasjon som har som mål å bidra til økt samarbeid mellom medlemmene Komorene, Madagaskar, Frankrike (med Mayotte og Réunion), Mauritius og Seychellene. Maldivene har observatørstatus i kommisjonen. Organisasjonen ble startet i januar 1984 i Seychellenes hovedstad Victoria. Organisasjonens offisielle språk er fransk.
Einar Andersen

Bandy

Som 17-åring spilte Andersen seg inn på førstelaget til Drafn på en tid da laget var ledende i landet. Denne plassen beholdt han i 25 år og han var med på samtlige av Drafns store triumfer på 1950-, 1960- og første halvdel av 1970-tallet. Han fikk med seg 11 norgesmesterskap og 400 obligatoriske kamper. Andersen la opp i 1973.
«Bror» var gjennom en årrekke sentral på det norske landslaget. Under OL i Oslo i 1952, da bandy var prøvegren, scoret han det avgjørende målet da Norge slo Sverige 2–1. Dette var første gang noensinne at Norge slo Sverige i en landskamp i bandy. «Bror» var også med på sølvlaget under VM i 1965 i Sovjetunionen. Til sammen fikk han 31 landskamper. Han var for øvrig den første nordmann som oppnådde 25 landskamper.
«Brorsan» var ingen stor skytter og derfor heller ingen toppscorer, men med sin eminente teknikk, sitt store overblikk og enorme ballkontroll, var han gjennom hele karrieren ofte nest sist på ballen ved scoring. Han var dessuten den suverent beste skøyteløperen gjennom hele karrieren, med sin dype, kattemyke stil.

Etter karrieren

Drafn nominerte Andersen til Egebergs ærespris, men komiteen syntes at idrettene han hadde utmerket seg i var for ensartede til at han kunne tildeles prisen. Etter sine aktive år som lagspiller i fotball, bandy og ishockey, begynte «Bror» Andersen å sysle med tennis, og sikret seg en rekke norgesmesterskap i veteran-klassen, der han var aktiv langt opp i årene. Det siste norgesmesterskapet i tennis tok han så sent som i 1998, tre år før han døde.
Gaetano Bresci

Bakgrunn

Bresci emigrerte fra Italia til USA hvor han tjente til livets opphold som vever i byen Paterson i New Jersey. Han var blant grunnleggerne av La Questione Sociale, en italienskspråklig anarkistavis som ble utgitt i Paterson.
I 1898 førte høye brødpriser til demonstrasjoner over hele Italia. I Milano marsjerte ubevæpnede demonstranter mot slottet, som var omgitt av militære styrker, ledet av general Fiorenzo Bava-Beccaris. Folkemengden ignorerte ordren om å forsvinne, noe som førte til generalen ga signalet som resulterte i en massakre på flere hundre demonstranter.
Sørkedalen kompani

Sørkedalen kompani var et skiløperkompani sammensatt av frivillige under felttoget i Norge i 1940. Kompaniet deltok under kampene på Ringerike og Hadeland.

Samling

Kompaniet ble dannet av frivillige under ledelse av offiserene kaptein Osmund Pramm (Forsyningskorpset), løytnantene (K) Haakon Harlem (DR 1) og Carsten Lütken (Ret.) som hadde gått på ski gjennom Nordmarka. Etter oppsamling og overnatting på Vestenden ved Mylla kom gruppen av frivillige den 13. april i kontakt med norske myndigheter. Etter skimarsj til Olimb ble de transportert til hærens mobiliseringsstasjon og depot på Brandbu.

Krigsoppsetting

Kompaniet ble satt opp som selvstendig skiløperkompani, kompani nr. 13 av Vestoppland infanteriregiment nr. 6 (Kp. 13/IR 6), og kjempet i Nordmarka og videre mellom Randsfjorden og Mjøsa.
Eksperimentet

Handling

Jessup er en forsker som er lidenskapelig opptatt av menneskets utvikling og opphav. Han vi finne frem til ur-mennesket og dette vil han påvise gjennom fysiske eksperimenter og ved bruk av et ukjent hallusinogent stoff som han har skaffet seg i Mexico. Ved hjelp av dette narkotikumet og en vanntank klarer han å materialisere seg til forskjellige urvesener og tilstander gjennom menneskets evolusjon. Hans grensesprengende eksperiment får uante følger for ham selv og familien.

Popularitet og økonomi

Eksperimentet innbrakte $19,9 millioner i USA og havnet på 36-plass over de mest innbringende filmene i USA i 1980.
Produksjonskostnadene var på ca $15 millioner.

Anmelderne

Den ble godt mottatt av anmelderne, noe som gjenspeiles i at den har fått 84 % på Rotten Tomatoes. Den amerikanske filmkritikeren Roger Ebert gav den 3,5 av 4 stjerner, mens Leonard Maltin gav den 2,5 av 4 stjerner.

Priser

Filmen ble tildelt en Saturn Award for beste make-up, samt at den ble nominert i klassene beste film, beste regi og beste manus. Det kan ellers nevnes at den ble nominert til to Oscars (beste lyd og musikk) og en Golden Globe (beste mannlige nykommer i film).
Husnisser i Harry Potter

Husnisser er fiktive vesener i bok- og filmserien Harry Potter, skrevet av J.K. Rowling. De er små menneskelignende vesener, men likevel veldig forskjellige fra mennesker. De bruker livene sine på å tjene en familie, institusjon eller lignende. Hvis de ikke blir satt fri vil deres etterkommer fortsette å tjene den samme familien. Rasen har ingen ordentlig kultur, da de kun eksisterer for å tjene mennesker. Deres nyttighet gjør dem til et statussymbol blant magikere, mens deres underdanighet gir dem status som annenklasses borgere i den magiske verdenen.
Husnisser bruker putevar og tevarmere som klær, da de ikke har tillatelse til å bruke ordentlige klær. Hvis en husnisses mester velger å gi dem ordentlige klær, selv om det bare er en sokk, blir husnissen satt fri og kan forlate familien for alltid. I slutten av Harry Potter og mysteriekammeret lurer Harry Lucifus Malfang til å befri sin egen husnisse, Noldus. De fleste husnissene blir fornærmet hvis de blir gitt klær, da det betyr at de ikke har utført pliktene sine på en tilfredsstillende måte. Enkelte husnisser vil derimot gjerne bli satt fri, slik som for eksempel Noldus. Da Noldus ble satt fri, ville han gjerne få betalt for arbeidet sitt. Han fikk ikke jobb andre steder enn ved Galtvort. Der fikk han tilbud om en lønn på 10 galleoner i uken, noe han takket nei til, og heller ba om 1 galleon i uken.
Husnisser kan utføre sin egen form for mektig magi, fjern fra den magien trollmenn og trollkvinner bruker. Denne magien bruker husnissene vanligvis til å tjene herrene sine. Denne magien gir dem blant annet muligheten til å reise mellom steder på øyeblikk, likt magikernes immivering. Husnissene kan derimot immivere innenfor området til Galtvort, noe rektor Humlesnurr har sørget for at magikere ikke kan gjøre.

Husnisser ved Galtvort

Galtvort høyere skole for hekseri og trolldom har ansatt over hundre husnisser, blant andre Noldus, Krynkel og Blunka. Husnissene vasker slottet, arbeider i kjøkkenet og passer på de magiske peisbålene som brenner på oppholdsrommene og på lærerernes kontorer. I motsetning til den dårlige behandlingen andre husnisser er utsatt for, er husnisser ved Galtvort behandlet rettferdig og med respekt av sin arbeidsgiver. De har på seg rene, nystrøkne putevar med skolens monogram påsydd, og virker stort sett glade over sin situasjon. De sørger for at Fred og Frank Wiltersen, Harry Potter, Ronny Wiltersen og Hermine Grang får med seg kaker og godterier når de besøker kjøkkenet.
I likhet med de fleste husnisser, viser husnissene en viss stolthet over å utføre sitt arbeid uten å klage over det. De arbeider veldig hardt, og misliker Noldus sterkt da han ber om å få lønn for sitt arbeid. De misliker også Blunka på grunn av at hun er alkoholisert. Det er ikke kjent hva de andre husnissene syns om Krynkel, men siden han er veldig misfornøyd med situasjonen sin (og utbasunerer sin misnøye til stadighet), er han sannsynligvis ikke særlig godt likt han heller.